<classify> Mbunge huyo alieleza hayo wakati akiuliza maswali ya nyongeza bungeni jana, ambapo pia alitaka kufahamu kwa nini serikali haijaweka wazi bungeni hadi jana majibu yaliyotolewa na Shirikisho la Mpira la Kimataifa Fifa kuhusiana na Chama cha Soka Zanzibar ZFA kutokuwa mwanachama wa Fifa wakati majibu hayo yalishatolewa siku nyingi.Akijibu, Waziri wa Habari, Utamaduni, Sanaa na Michezo, Nape Nnauye alisema Serikali ina michezo mingi hivyo haitaweza kufadhili mchezo mmoja na kuacha mingine. Hata hivyo alisema Serikali itaendelea kuvisaidia vyama vya michezo ili viwezeshe timu ya taifa na kuomba wadau mbalimbali kuendelea kusaidia vyama hivyo.Katika swali la msingi, Mbunge wa Dimani, Hafidh Ali Tahir CCM alihoji: Katika Bunge la 2005-2010 kulitokea hoja ya TFF kujiunga FIFA bila ridhaa ya Serikali ya Zanzibar, hoja hiyo ilifanya Waziri Mkuu, Mizengo Pinda kuunda Kamati maalum yenye wajumbe kutoka ZFA na TFF ili kuondoa utata. Je, ni nini matokeo ya kamati hiyo, je, Serikali haioni kuwa kutopatikana muafaka au uamuzi uliofikiwa kwa pamoja ni kuchelewesha agizo la Waziri Mkuu na serikali inasemaje kuhusu ubabaishaji unaofanywa na TFF?Akijibu maswali hayo, Nape alisema Wizara ya Habari imewaelekeza TFF na wapo tayari kufanya maridhiano na ZFA ili kukamilisha utaratibu wa wazi wa kukidhi mahitaji ya Zanzibar kushiriki katika masuala ya Fifa kupitia TFF bila kuathiri ushiriki wa klabu za Zanzibar katika mashindano yanayoandaliwa na Shirikisho la Mpira wa Miguu Afrika CAF.Serikali tutahakikisha tunaweka nguvu TFF na ZFA zinasaini makubaliano...kulikuwa na mivutano mikubwa, lakini sasa baada ya uchaguzi hali imetulia, alisema.Alisema mwaka 2010, ujumbe wa Serikali ya Zanzibar ukiongozwa na aliyekuwa Naibu Waziri Kiongozi, Juma Shamhuna na aliyekuwa Naibu Waziri wa Wizara ya Habari, Utamaduni na Michezo, Joel Bendera walikwenda Zurich, Uswisi ambako walikutana na viongozi wa TFF na ZFA ili kuwasilisha maombi ya ZFA kupewa uanachama wa Fifa.Juni 2011, Fifa iliiandikia ZFA ikiwajulisha kuwa kwa mujibu wa taratibu zilizopo, isingewezekana Zanzibar kupata uanachama wa Fifa kwa kuwa wanachama wao ni nchi zinazotambuliwa na Jumuiya ya Kimataifa kama ilivyoelezwa katika aya ya 10 ya katiba yao.  <topic>: michezo 